《京邸》
明代·梁柱臣

春来闻尔客长安，尺素空传欲见难。此日风尘欣把袂，明时词赋独登坛。

吟边景物年华暮，战后河山暝色寒。官拙自伤寥落久，故人犹为罄交欢。

作者简介：梁柱臣，字彦国，一字衡南。顺德人。明世宗嘉靖二十五年（一五四六）举人。官马龙州知州、刑部员外郎。清温汝能《粤东诗海》卷二六，清梁九图、吴永南《岭表诗传》卷三有传。